Druga knjiga ljetopisa (Šarić)/Glava 27.
1 Dvadeset i pet godina bilo je Jotamu, kad postade kralj, i vladao je šesnaest godina u Jerusalemu. Njegova mati zvala se je Jeruša i bila je kći Sadokova. 

2 On je činio, što se je dopadalo Gospodu, posve kako je bio činio njegov otac Uzija; samo što ne prodrije u hram Gospodnji. Ali je narod još uvijek činio zlo. 

3 On sagradi gornja vrata na hramu Gospodnjem; i na zidu Ofela mnogo sagradi. 

4 Nadalje utvrdi gradove na gori Judinoj i u šumama posagradi dvorove i kule. 

5 I zarati se s kraljem sinova Amonovih i pobijedi ih. Sinovi Amonovi moradoše mu one godine dati što talenata srebra, deset tisuća kora pšenice i deset tisuća kora ječma. Isti danak moradoše mu sinovi Amonovi dati i druge i treće godine. 

6 Tako je postajao Jotam sve moćniji, jer je hodio vjerno pred Gospodom, Bogom svojim. 

7 Ostala povijest Jotamova i svi ratovi njegovi i putovi njegovi zapisani su u knjizi o kraljevima Izraelovim i Judinim. 

8 Bilo mu je dvadeset i pet godina, kad postade kralj, i vladao je šesnaest godina u Jerusalemu. 

9 Kad je Jotam bio počinuo kod otaca svojih, pokopaš ga u gradu Davidovu. Njegov sin Ahaz postade kralj mjesto njega. 

Druga knjiga ljetopisa (Šarić)